પોલિશ તપાસકર્તાએ પ્રશ્નો પૂછતી વેળાએ તેની સાથે માયાળુ વર્તન રાખ્યું તેને કારણે, કે પછી પોતાની ભાષા ફરીથી સાંભળવા મળી એ કારણે, પણ રયુબિન્સ્કી ભાંગી પડ્યો, અને પોલિશ ભાષામાં પોતાની પૂરેપૂરી કથની એણે સડસડાટ કહી નાખી! બાકીનાં બધાંને એક પછી એક બોલાવવામાં આવ્યાં, અને રયુબિન્સ્કીને બતાવીને તેણે કબુલાત કરી લીધી હોવાનું જણાવ્યું, અને બધાને પોતપોતાની વાત પોલિશ ભાષામાં કહી દેવા માટે જણાવવામાં આવ્યું. સવાર પૂરી થાય એ પહેલાં તો બધાંની કથની એકબીજા સાથે મેળ બેસતી લાગી, એટલે શિન્ડલરના આખાયે જુથને પુછપરછના કમરામાં એક સાથે એકઠું કરવામાં આવ્યું, અને એ સમયે પુછપરછ કરનારા બંને જણ બધાંને ભેટી પડ્યા! રયુબિસ્કી કહે છે તે પ્રમાણે, તેમાંનો ફ્રેંચ માણસ તો સાચે જ રડી રહ્યો હતો! પુછપરછ કરનાર માણસ રડી રહ્યો હોય એવી ઘટના નિહાળીને બધા જ આનંદિત થઈ ગયા હતા! શાંત થયા પછી ફ્રેંચ માણસે પોતાના બંને માટે અને આઠેય શિન્ડલર માટે ભોજન પણ મગાવ્યું! એ બપોરે એણે કોન્સ્ટેન્ઝના તળાવના કિનારે આવેલી હોટેલમાં બધાંને માટે રહેવાની વ્યવસ્થા કરી આપી. ફ્રાંસની મિલિટરી સરકારના ખર્ચે તેઓ થોડા દિવસ ત્યાં જ રહ્યા.